Broj: 711-I-921-M-51/20-02-8

Zagreb, 19. lipnja 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Dinka Ivičića, zamjenika općinskog načelnika Općine Žakanje,** za davanjem mišljenja Povjerenstva, na 89. sjednici, održanoj 19. lipnja 2020.g., daje sljedeće

**MIŠLJENJE**

**Upućuje se dužnosnik Dinko Ivičić, zamjenik općinskog načelnika Općine Žakanje, da se vezano za okolnost može li zamjenik općinskog načelnika obnašati tu dužnost ukoliko prijavi boravište izvan općine u kojoj obnaša dužnost, obrati Ministarstvu uprave kao nadležnom tijelu.**

Obrazloženje

Povjerenstvo je dana 10. lipnja 2020.g. pod brojem: 711-U-2099-M-51/20-01-1 zaprimilo zahtjev za davanjem mišljenja Povjerenstva podnesen od strane Dinka Ivičića, zamjenika općinskog načelnika Općine Žakanje, povodom kojeg je otvoren predmet broj: M-51/20.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona, stoga je i Dinko Ivičić povodom obnašanja dužnosti zamjenika općinskog načelnika Općine Žakanje, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici, u slučaju dvojbe je li neko ponašanje u skladu s načelima obnašanja javnih dužnosti, dužni zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik od Povjerenstva traži mišljenje može li zamjenik načelnika obnašati tu dužnost ukoliko prijavi boravište izvan općine u kojoj obnaša dužnost.

Povjerenstvo obrazlaže da su ZSSI-om propisane obveze, ograničenja i zabrane kojih se dužnosnici moraju pridržavati za vrijeme obnašanja dužnosti, kao i dvanaest mjeseci nakon prestanka mandata, međutim istim Zakonom nisu propisani razlozi prestanka mandata općinskih načelnika, gradonačelnika, župana i njihovih zamjenika pa tako niti u slučaju promjene boravišta.

Povjerenstvo stoga ukazuje dužnosniku da je člankom 93. stavkom 1. točkom 4. Zakona o lokalnim izborima („Narodne novine“ broj 144/12., 121/16., 98/19. i 42/20.) propisano je da općinskom načelniku, gradonačelniku, županu i njihovim zamjenicima mandat prestaje po sili zakona ako mu prestane prebivalište na području jedinice, danom prestanka prebivališta.

S obzirom da je riječ o Zakonu iz nadležnosti Ministarstva uprave, Povjerenstvo upućuje dužnosnika da se za tumačenje istog obrati navedenom Ministarstvu.

Slijedom svega navedenog, Povjerenstvo je donijelo mišljenje kao u izreci.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Dinko Ivičić, elektronička dostava

2. Objava na internetskoj stranici Povjerenstva

3. Pismohrana